MAJOR บวก 3% ลุ้น Q2 กำไรฟื้น! รับหนังฟอร์มยักษ์-พันธมิตรหนุน ชูเป้าสูง 25.50 บ.
MAJOR บวกต่อ 3% หลังโบรกประสานเสียง แนะนำ “ซื้อ” เป้าสูงสุด 25.50 บาท เล็งไตรมาส 2/65 กำไรฟื้นตัว หลังเข้าสู่ไฮซีซั่นหนังฟอร์มใหญ่-พันธมิตรหนุน
MAJOR บวกต่อ 3% หลังโบรกประสานเสียง แนะนำ “ซื้อ” เป้าสูงสุด 25.50 บาท เล็งไตรมาส 2/65 กำไรฟื้นตัว หลังเข้าสู่ไฮซีซั่นหนังฟอร์มใหญ่-พันธมิตรหนุน
16 มิ.ย. 2565

ผู้สื่อข่าวรายงานว่า วันนี้ (16 มิ.ย. 2565) ราคาหุ้น บริษัท เมเจอร์ ซีนีเพล็กซ์ กรุ้ป จำกัด (มหาชน) หรือ MAJOR ณ เวลา 11:39 น. อยู่ที่ระดับ 21.50 บาท บวกไป 0.70 บาท หรือขึ้นไป 3.37% ทำจุดสูงสุดที่ 21.80 บาท ขณะที่ทำจุดต่ำสุดที่ 20.90 บาท ด้วยมูลค่าการซื้อขาย 207.16 ล้านบาท

หุ้น MAJOR ทางโบรกเกอร์ประสานเสียงแนะนำ “ซื้อ” ประเด็นหลักคาดผลประกอบการได้ผ่านช่วงแย่ที่สุดไปแล้ว พร้อมประเมินกำไรไตรมาส 2/2565 เติบโตทั้งจากไตรมาสก่อน และจากงวดเดียวกันของปีก่อน เนื่องจากเข้าสู่ช่วง High Season มีภาพยนตร์ฟอร์มใหญ่ทยอยเข้าฉายต่อเนื่อง หนุนรายได้จากการขายตั๋วเติบโตได้อย่างโดดเด่น
อีกทั้งยังได้รับประโยชน์จากการผ่อนคลายมาตรการภาครัฐและการประกาศให้โควิด-19 เป็นโรคประจำถิ่น หลังสถานการณ์แพร่ระบาดโควิด-19 สายพันธุ์โอมิครอน เริ่มคลี่คลาย
นอกจากนี้ยังมีการเติบโตจากธุรกิจใหม่ ๆ ทั้งการขยายธุรกิจอาหาร, การร่วมทุนกับพันธมิตรที่จีนในการสร้างภาพยนตร์ และยังมีความร่วมมือกับ TKN และ WORK ที่จะมีความชัดเจนมากขึ้นอีกด้วย
ขณะเดียวกันหากเข้าไปสำรวจบทวิเคราะห์พบว่าโบรกฯต่างแนะนำ “ซื้อ” อย่างเช่น  บล.เมย์แบงก์ แนะนำ “ซื้อ” ราคาเป้าหมาย 25.50 บาท, บล.ทิสโก้ แนะนำ “ซื้อ” ราคาเป้าหมาย 25.50 บาท, บล.เอเซียพลัส แนะนำ “ซื้อ” ราคาเป้าหมาย 25.00 บาท, บล.โนมูระ พัฒนสิน แนะนำ “ซื้อ” ราคาเป้าหมาย  24.00 บาท, บล.ฟินันเซีย ไซรัส แนะนำ “ซื้อ” ราคาเป้าหมาย  24.00 บาท, บล.บัวหลวง แนะนำ “ซื้อ”  ราคาเป้าหมาย 24.00 บาท และ บล.พาย แนะนำ “ซื้อ” ราคาเป้าหมาย 23.70 บาท